LABlanssi-hanke palkittiin valtakunnallisella ensihoidon tunnustuksella

Etelä-Karjalan hyvinvointialueen ja LAB-ammattikorkeakoulun yhteinen LABlanssi-hanke on saanut valtakunnallisen Pro Janne Lindström -tunnustuksen ensihoidon koulutuksen ja palveluiden kehittämisestä. Tunnustus myönnettiin 21.11.2025, ja se myönnetään vuosittain taholle, joka edistää ensihoidon ammatillista kehittymistä, potilaslähtöisyyttä ja vaikuttavaa yhteistyötä.

LABlanssi on liikkuva ensihoidon koulutusambulanssi, jossa yhdistyvät korkeakoulun pedagoginen osaaminen ja ensihoidon käytännön työ. Yksikkö toimii osana Etelä-Karjalan hyvinvointialueen ensihoitoa ja tarjoaa opiskelijoille turvallisen ja tehokkaan oppimisympäristön todellisissa ensihoitotehtävissä.

Kaksivuotisen hankkeen aikana noin 60 ensihoidon opiskelijaa on tehnyt ohjattua harjoittelua LABlanssissa oman ensihoidon opettajansa ja hyvinvointialueen ensihoitajan ohjauksessa. Opiskelijat ovat kokeneet oppimisilmapiirin rohkaisevaksi ja tehokkaaksi. Viikon harjoittelujakso tapahtumarikkaassa LABlanssissa on tarjonnut kokemuksen, joka on verrattavissa jopa kuuden viikon perinteisillä asemilla tehtyyn harjoitteluun. Opiskelijat saavat runsaasti käytännön kokemusta ja toistoja, kun 8 tunnin vuorossa on noin 3–5 ensihoitotehtävää.

Ensihoidon turvallisuus -hankkeen projektipäällikkö Kaisa Seppänen LAB-ammattikorkeakoulusta ja Ekhvan ensihoito ja sairaankuljetus -yksikön esihenkilö Jenni Hirvikallio iloitsevat saadusta tunnustuksesta.

– LABlanssi on oiva esimerkki siitä, miten koulutus, työelämä ja tutkimus voivat yhdistyä vaikuttavaksi kokonaisuudeksi. Hankkeessa on kehitetty myös ensihoitajien pedagogisia valmiuksia, opettajien työelämäjaksoja sekä strukturoitu malli opiskelijan ohjaukseen, kertoo Kaisa Seppänen.

Jenni Hirvikallio puolestaan toteaa, että LABlanssi tarjoaa opiskelijoille ainutlaatuisen mahdollisuuden harjoitella ensihoitoa todellisissa tilanteissa tutun opettajan ja kokeneen ensihoitajan ohjauksessa.
–Yksikön toimintamalli luo kiireettömän ja opiskelijamyönteisen ilmapiirin silloin, kun potilastilanne sen sallii – ja samalla opitaan toimimaan myös aikakriittisissä tehtävissä. Tämä yhdistelmä tekee oppimisesta sekä turvallista että vaikuttavaa.

LABlanssin toimintamalli on herättänyt kiinnostusta myös kansainvälisesti ja sitä on esitelty useissa ensihoidon alan tapahtumissa. Hankkeen tulokset ovat siirrettävissä muille hyvinvointialueille ja koulutusorganisaatioille, mikä tekee siitä merkittävän kehittämisteon koko alalle. LABlanssi on vahvistanut yhteistyötä oppilaitoksen ja ensihoitopalvelun välillä, parantanut ajantasaisen tiedon vaihtoa ja madaltanut kynnystä yhteiskehittämiseen. Näin voidaan jatkossakin vahvistaa koulutuksen korkeaa tasoa ja reagoida työelämän muuttuviin tarpeisiin.

Suomen Ensihoitoalan Liiton myöntämän Pro Janne Lindström -tunnustuksen vastaanottivat LABlanssi-tiimin puolesta Ekhvan ensihoitaja Anna-Liisa Jauhanen (kuvassa keskellä) sekä LAB-ammattikorkeakoulun ensihoidon lehtorit Anssi Hapuli ja Monika Mäisti.

LABlanssi-hanke oli EU:n osarahoittama 1.1.2023–31.12.2024 ja jatkaa toimintaansa vuoden 2025 alusta LAB-ammattikorkeakoulun ja Etelä-Karjalan hyvinvointialueen omarahoituksella.

Lisätietoja:

Jenni Hirvikallio, ensihoito ja sairaankuljetus -yksikön esihenkilö, puh. 040 195 1751 jenni.hirvikallio@ekhva.fi

Kaisa Seppänen, ensihoidon turvallisuus -hankkeen projektipäällikkö, LAB-ammattikorkeakoulu, puh. 050 528 4967, kaisa.seppanen@lab.fi

Linkit:

LABlanssi sai Limppu-palkinnon - Pelastustieto

Pro Janne Lindström -tunnustus

LABlanssi - Etelä-Karjalan ensihoidon oppimisympäristö | LAB.fi

Tunnettu ensihoitoyksikkö LABlanssi jatkaa toimintaansa Etelä-Karjalassa - Etelä-Karjalan hyvinvointialue